
Føringer for innspill til svalbardbudsjettet

Justis- og beredskapsdepartementet har sendt Longyearbyen lokalstyre en invitasjon til å gi innspill til svalbardbudsjettet for 2028. Brevet beskriver hvordan innspillene bør utformes for å kunne inngå i den statlige budsjettprosessen. Departementet anbefaler blant annet at satsingsforslag er så fullstendige som mulig, at de er tilstrekkelig utredet, og at økonomiske konsekvenser og flerårige bevilgningsbehov beskrives. 
Malen som følger brevet, viser at hvert satsingsforslag skal være konkret og begrunnet. Det skal blant annet beskrives hva problemet er, hva som skal oppnås, hvilke tiltak som er aktuelle, hvilke virkninger tiltaket har og hvilke forutsetninger som må være på plass for gjennomføring. 
Administrasjonen mener derfor at innspillet bør være tydelig prioritert og konsentrert om de områdene hvor behovet er størst, grunnlaget er best og hvor statlig finansiering er særlig viktig. Longyearbyen lokalstyre har flere store behov de kommende årene, og administrasjonen vurderer det som viktigere å løfte noen få, godt begrunnede satsinger enn å sende inn en bred liste over alle tiltak det kan være ønskelig å gjennomføre.

Administrasjonens prioriterte innspill

Administrasjonssjefen ønsker på denne bakgrunn sende inn ett samlet innspill med to hovedspor.

Det første gjelder investeringsbehovet for å sikre trygg vannforsyning i Longyearbyen. Før innspillet ferdigstilles må kostnadsanslag og behov kvalitetssikres mot KVU-en, som etter planen skal være ferdig i midten av oktober. 

Det andre gjelder behovet for økt rammetilskudd til Longyearbyen lokalstyre. Begrunnelsen vil særlig knyttes til økte oppgaver og kostnader innen skred og naturfare, behov for økt bemanning på flere tjenesteområder og økte driftskostnader, blant annet innen kritisk infrastruktur.
En økning i rammetilskuddet vil også være nødvendig dersom LL skal kunne ta en tydeligere koordinerende rolle i samfunnsutviklingen fremover uten at dette går utover dagens tjenestetilbud. Uten økt ramme vil LL måtte begrense denne rollen eller ikke prioritere den. 
Administrasjonen mener denne rollen er viktig for å sikre at utviklingen av Longyearbyen skjer helhetlig, og at bolig, infrastruktur, tjenester og andre viktige samfunnsbehov ses i sammenheng. God koordinering er viktig for innbyggerne og for å sikre at Longyearbyen er en god by å bo i både mens de store prosjektene gjennomføres og når de er ferdige. 

Vurdering av øvrige innspill

I forbindelse med tidligere politisk orientering om saken ble det bedt om innspill om andre tiltak, som administrasjonen i etterkant har utredet kort. 
Når det gjelder flerbrukshall, vurderer administrasjonen at dette ikke bør tas inn som satsingsforslag til svalbardbudsjettet for 2028. Flerbrukshall har ikke tidligere vært vedtatt som prosjekt eller prioritert inn i Longyearbyen lokalstyres budsjett eller økonomiplan. Det foreligger derfor ikke et tilstrekkelig grunnlag for et konkret budsjettinnspill nå, og administrasjonen vurderer gjennomføring i 2028 som urealistisk. For at bygging skulle vært mulig i 2028, måtte prosjektet allerede vært kommet til forprosjektfasen. 
Dersom flerbrukshall skal prioriteres videre, mener administrasjonen at dette må løftes gjennom LLs ordinære budsjett- og økonomiplanprosesser og følge normalt prosjektforløp. Prosjektet må utredes og modnes på vanlig måte, og må samtidig prioriteres opp mot de øvrige investerings-, rehabiliterings- og vedlikeholdsoppgavene som eiendomsområdet skal gjennomføre i årene fremover.
Innspillet om psykisk helsetilbud vurderes heller ikke som et konkret finansieringsbehov for Longyearbyen lokalstyre, fordi dette ikke er en tjeneste LL har ansvar for. Dersom Lokalstyret ønsker å løfte behovet for et styrket psykisk helsetilbud, mener administrasjonen at dette heller bør gjøres som en politisk henvendelse til ansvarlig statlig myndighet.
Når det gjelder energistøtte så ligger det nå utenfor LL sitt ansvarsområde siden Store Norske overtok SEAS i begynnelsen av 2026. Her mener administrasjonen også at dette bør gjøres som en politisk henvendelse, og ikke som en del av det administrative innspillet til svalbardbudsjettet.

Mulige framtidige behov
Departementet åpner samtidig for at LL kan gi en overordnet oversikt over tiltak og prosjekter som er mindre utredet, for å synliggjøre mulige framtidige utgifter. Det kan derfor være aktuelt å omtale enkelte framtidige behov på denne måten, uten at de fremmes som konkrete satsingsforslag for 2028. 

